Plaaslike rugby uitgestel oor koronavirus-gevaar | Netwerk24
Plaaslike rugby uitgestel oor koronavirus-gevaar
Saldanha-rugbyklub het Saterdag 14 Maart Roses gepak in ’n vriendskaplike wedstryd in die Transnet-stadion, maar het die wedstryd verloor.Foto: Keanan Harmse
Die Grootuitdaag-rugbyliga is uitgestel tot Dinsdag 14 April as gevolg van die koronavirus en om die verspreiding van die siekte te keer.
Die president van die Boland-klubrugby-unie, Ivan Pekeur, het die nuus Maandag 16 Maart bevestig dat plaaslike rugby uitgestel sal word na aanleiding van pres. Cyril Ramaphosa se toespraak en die moederliggaam vir SA Rugby se e-pos.
“Alle skole-oefeninge en wedstryde word tot en met Dinsdag 14 April opgeskort. Spelers kan individueel oefen, maar groepoefeninge is taboe,” verduidelik Pekeur.
“Alle klubwedstryde en -oefeninge word tot en met 14 April opgeskort.
“Wedstryde in ons klubkompetisies sal hopelik Saterdag 25 April ’n aanvang kan neem.”
Hy het bygevoeg die SuperSport- kompetisie is hiermee ook uitgestel tot verdere kennisgewing.
“Die Gold Cup-uitspeelwedstryde sal slegs voortgaan ná verdere oorweging en bespreking. Boland sal alle jaar­vergaderings tot en met 14 April vermy en indien die tydperk verleng moet word, sal ons die klubs dienooreenkomstig inlig.”
Alle kursusse wat deur Boland aangebied is, word hiermee opgehef en ’n verdere aankondiging sal ná 14 April gemaak word.
Die gewilde Super 8-paastoernooi is ook gekanselleer asook die Swartland Funduro as gevolg van dié virus.
“Alle vrouerugby word tot latere kennisgewing opgeskort. Die unie vra en pleit by klubs en lede om hierdie maatreëls te respekteer en instand te hou.
“Geen verdere aansoeke vir vriend­skaplike wedstryde sal goedgekeur word nie.”